Sy word in die strate herken as Dusty, Frankie, Patrys of sommer net daai girl van daai show op kykNET, maar Milan Murray is meer as net een van Suid-Afrika se bekende aktrises. Sy is ook 'n ma. 'n Rol wat sy aanvanklik met moeite moes vertolk. "Koemelaat" is haar tweejarige seun se woord vir 'skoenlapper'. 'n Baie gepaste titel vir 'n boek waarin sy haar ma-wees reis begin as 'n skamele ruspe getronk in 'n papie. En deur die bladsye van hierdie ma-joernaal, wikkel Milan haarself stelselmatig los.
Jy sal giggel terwyl jy 'n traan pik, en baie keer wonder of sy dan by jou eie huis deur die venster geloer het. Enige ma sal hierdie boekie neersit met die versugting: 'Dank Vader, ek is nie alleen nie!'
Milan Murray is 'n bekende aktrise, verhoogkunstenaar en TV-aanbieder wat in onder meer Isidingo, Transito, Binnelanders, Song vir Katryn en Egoli te sien was. Sy is tans die anker-aanbieder van Ontbytsake op KykNET. In hierdie boek vertel sy van haar reis as 'n nuwe ma op 'n besondere en pittige manier, en dit is by uitstek 'n verhaal wat by enige ma – ook toekomstige ma – groot byval sal vind.